b'\n_START_ARTICLE_\nCarl Viggo Meincke\n_START_PARAGRAPH_\nFritz Carl Viggo Meincke (8. marts 1902, K\xc3\xb8benhavn, \xe2\x80\x93 27. september 1959, K\xc3\xb8benhavn) var en dansk revyforfatter, komponist, skuespiller og teaterdirekt\xc3\xb8r.\n_START_SECTION_\nBarndom og ungdom\n_START_PARAGRAPH_\nCarl Viggo Meincke blev f\xc3\xb8dt den 8. marts 1902 i Frederiksborggade 5, K\xc3\xb8benhavn, Trinitatis Sogn. Han var biologisk s\xc3\xb8n af oliehandler Carl Christian Viktor Bang Rasmussen (f. 28.10.1861 i Fredensborg) og hustru Olga Johanne, f\xc3\xb8dt Christensen (f. 12.12.1873 i K\xc3\xb8benhavn). De blev gift den 2. april 1892 i Frederiksberg Kirke._NEWLINE_I henhold til kgl. resolution af 2. juni 1902 blev han adopteret af Grosserer Carl Vilhelm Harald Viggo Meincke (f. 30.07.1860 i K\xc3\xb8benhavn) og hustru Regina Augustine Christensine, f. Olsen (f. 15.07.1876 i Helsing\xc3\xb8r) og d\xc3\xb8bt den 29. juni 1902 i Vor Frue Kirke, K\xc3\xb8benhavn af Pastor Hoffmeyer og fik navnene: Fritz Carl Viggo Meincke. (Iflg. kirkebogen fra Vor Frue Kirke, K\xc3\xb8benhavn 1902)._NEWLINE_I 1902 blev han blev d\xc3\xb8bt og hans plejefor\xc3\xa6ldre boede Studiestr\xc3\xa6de 34, K\xc3\xb8benhavn. Iflg. folket\xc3\xa6llingen for 1906 boede de der stadig._NEWLINE_Iflg. Folket\xc3\xa6llingen fra 1916 boede de nu i Gentofte (Jernbanevej 3). Den 1. oktober 1916 blev han konfirmeret i Gentofte Kirke og boede hos sine for\xc3\xa6ldre iflg. kirkebogen fra Gentofte kirke 1916._NEWLINE_Carl Viggo Meincke blev i 1918 studerede han ved Sankt Andreas Kollegiet i Ordrup (Charlottenlund). I 1919 blev han student._NEWLINE_Carl Viggo Meincke voksede op som enebarn, da hans adoptivfor\xc3\xa6ldre ikke selv fik b\xc3\xb8rn. Hans far, Viggo Meincke, var grosserer \xe2\x80\x93 og i 1916 \xe2\x80\x93 fra adressen Jernbanevej 3 i Gentofte (t\xc3\xa6t p\xc3\xa5 Gentofte Station).\n_START_SECTION_\nSamliv og "\xc3\xa6gteskab"\n_START_PARAGRAPH_\nI 1930\'erne var der en kvinde i Carl Viggo Meinckes liv. Hun hed Dolly Helstrup og var dansk revy- og teaterskuespillerinde. De var iflg. C.V. Meinckes scrapb\xc3\xb8ger gift i 1930\'erne: \xe2\x80\x9d... \xe2\x80\x93 Ja, det er lige netop, hvad jeg kunde. Helst i en Film. Jeg vilde meget hellere filme end v\xc3\xa6re ved Teatret ... Ja, undskyld, jeg siger det, selvom jeg er gift med Carl Viggo Meincke, der jo er Teaterdirekt\xc3\xb8r ...\xe2\x80\x9d_NEWLINE_Efter bes\xc3\xa6ttelsen levede han sammen med pianisten og komponisten Hans Ole Nielsen, med hvem han ogs\xc3\xa5 arbejdede p\xc3\xa5 forskellige projekter. De boede p\xc3\xa5 Frederiksberg. _NEWLINE_Hans Ole Nielsen var hans universalarving.\n_START_SECTION_\nDanmarks Bes\xc3\xa6ttelsen (1940-1945)\n_START_PARAGRAPH_\nDen 9. april 1940 blev Danmark besat af Tyskland og var besat til den 4. maj 1945._NEWLINE_For C.V. Meincke fik bes\xc3\xa6ttelsen af Danmark stor betydning. Den 14. oktober 1940 meldte han sig ind i DNSAP  og erkl\xc3\xa6rede \xc3\xa5bent sine synspunkter. Under bes\xc3\xa6ttelsen arbejdede C.V. Meincke p\xc3\xa5 revyer og forestillinger, som var venlige overfor nazisterne._NEWLINE_Efter bes\xc3\xa6ttelsen blev C.V. Meincke smidt ud af alt, hvad han kunne smides ud af.\n_START_SECTION_\nKarriere\n_START_PARAGRAPH_\nI 1917, 1918, 1919 og op i 1920\'erne deltog Carl Viggo Meincke i Gentofte Revyen som tekstforfatter_NEWLINE_Han debuterede omkring 1919 med sangtekster til Stege Sommerteater. _NEWLINE_I 1925 blev Co-optimisterne stiftet af Ludvig Brandstrup. Revytruppen optr\xc3\xa5dte i gule klovnedragter og underholdt med satiriske og muntre viser samt sketcher. Carl Viggo Meincke blev medlem af truppen og optr\xc3\xa5dte sammen med en lang r\xc3\xa6kke kendte danskere: Ann-Sofie Nor\xc3\xa9n, Christian Gottschalch, Susanne Palsbo, Mogens Dam (forfatter) og Kai Normann Andersen (komponist). Senere kom bl.a. Sigurd Langberg, Peter Malberg, Robert Storm Petersen, Agnes Rehni, Osvald Helmuth og Meincke til. Co-optimisterne opl\xc3\xb8stes i begyndelsen af 1930\'erne._NEWLINE_Derudover var han ogs\xc3\xa5 direkt\xc3\xb8r i nogle \xc3\xa5r for Over Stalden Teatret i Charlottenlund og F\xc3\xb8nix Teatret, hvor han selv optr\xc3\xa5dte._NEWLINE_Under Danmarks bes\xc3\xa6ttelse (1940-1945) optr\xc3\xa5dte C.V. Meincke i en tyskvenlig revy, og han klagede til censuren over at blive til grin i en PH-vise (Poul Henningsen). Han kom p\xc3\xa5 grund af sine holdninger p\xc3\xa5 kant med kolleger og publikum. Efter krigen fik det konsekvenser: en isolation der blev brudt, da han i anledningen af sit 40 \xc3\xa5rs forfatterjubil\xc3\xa6um blev hyldet af venner og publikum ved en festlig aften i Holl\xc3\xa6nderbyen.\n_START_SECTION_\nD\xc3\xb8d og begravelse\n_START_PARAGRAPH_\nCarl Viggo Meincke d\xc3\xb8de den 27. september 1959 og ligger begravet p\xc3\xa5 Vestre Kirkeg\xc3\xa5rd i K\xc3\xb8benhavn.'